| Cebola do mar |
| --- |
| *Pancratium maritimum* |
| Clasificación científica |
| 

|  |  |
| --- | --- |
| Superreino: | Eukaryota |
| Reino: | Plantae |
| Subreino: | Tracheobionta |
| División: | Magnoliophyta |
| Clase: | Liliopsida |
| Subclase: | Liliidae |
| Orde: | Asparagales |
| Familia: | Amaryllidaceae |
| Tribo: | Pancratieae |
| Xénero: | *Pancratium*L. |
| Especie: | ''***Pancratium maritimum''*** |

 |

***Pancratium maritimum***, a **cebola do mar** ou **cebola das gaivotas**, é unha planta bulbosa da familia das amarilidáceas. Atópase nos areais e nas dunas fixas das costas do Atlántico e nas costas do Mediterráneo, a pleno sol e tolera ben períodos prolongados de seca.

Descrición
----------

A cebola do mar é unha planta herbácea; as follas ergueitas sobresaen do chan, formando un denso ramallete; teñen entre 5 e 20 mm de ancho e son de cor verde azulada. Teñen un bulbo alongado, branco, con múltiples capas membranosas. Inxerido, resulta de gran toxicidade, debido a que contén heterósidos cardiotónicos. As raíces están situadas a unha profundidade de até 80 cm baixo a superficie. 

*Pancratium maritimum*, planta enteira.
As flores son pediceladas, grandes e rechamantes, de cor branca, con gran parecido aos narcisos e moi aromáticas, cun tamaño de até 15 cm de lonxitude. A flor presenta seis tépalos lanceolados abertos na periferia e cun nervio dorsal verdoso que nace na base da umbela. A corola con forma de trompeta, tamén branca, ten doce dentes de forma triangular. O seis estames son de cor branca, cunhas anteras de cor amarela con forma de ril.

O ovario é trilocular e sobresae sobre o cáliz espatoide de dúas brácteas caedizas. O seu froito é unha cápsula grande e ovoidea, coas sementes no seu interior, negras, angulosas, brillantes, con forma subtriangular, de placentación axial e amontoadas en cada un do tres lóculos. 

 *Pancratium maritimum*, froitos con sementes *in situ*.
Ilustración
Flores
No seu hábitat

Floración
---------

Florece desde finais de xuño, en xullo e agosto, até setembro, cando a maioría das plantas xa pasaron a súa floración.

Hábitat
-------

Vive nas dunas costeiras. Require chan ben drenado aínda que sexa pobre, seco, árido, e exposición a pleno sol. A planta ten a particularidade de poderse enterrar máis profundamente para evitar o desecamento, ou ben de alongar os seus talos en caso de quedar moi cuberta de area. 

*Pancratium maritimum*, hábitat en Italia.

Ecoloxía
--------

A planta é polinizada por unha couza chamada *Agrius convolvuli*. Estes insectos visitan a flor cando a velocidade do vento é de dous metros por segundo. Cando é maior, as couzas non visitan a planta. Aínda que a especie é polinizada dalgunha maneira durante o tempo ventoso, a polinización non é eficaz. Outro dato específico desta planta é que non é receptiva á súa propia polinización e a planta recoñece o seu propio pole. Esta flor só pode ser fértil con polinización cruzada.

Pragas
------

As follas son devoradas pola eiruga do lepidóptero *Brithys crini*, asociado exclusivamente a esta planta.

Cultivo
-------

Crece ben en terreos areosos, perfectamente drenados e en lugares cálidos e asollados. Para que os bulbos maduren totalmente é imprescindible, logo da floración, un período cálido e seco. Os bulbos plántanse no outono a unha profundidade duns 15 cm. Multiplícase mediante bulbilos, os cales deben separarse do bulbo orixinal no outono.

Propiedades
-----------

Os bulbos da cebola do mar conteñen un inhibidor da acetilcolinesterase, chamado *ungeremine* que pode ser adecuado como tratamento do alzhéimer. *Ungeremina* tamén se illou de *Nerine bowdenii*, *Ungernia spiralis*, *Zephyranthes flava*, *Ungernia minor*, *Crinum augustum*, *Crinum asiaticum* e *Hippeastrum solandriflorum*.

4'-Hydroxy-5,7-dimethoxy-8-methylflavan é un flavano que tamén se atopa na planta *P. maritimum*.

Taxonomía
---------

*Pancratium maritimum* foi descrita por Carl Linnaeus e publicado en *Species Plantarum*, 1: 290, 1753.

Etimoloxía

***Pancratium***: nome xenérico que provén do grego παν (*pan*, "todo") e κρατυς (*cratys*, "potente") en alusión ás súas supostas virtudes medicinais. 

***maritimum***: epíteto latino proveniente do latín "mar", polo seu hábitat costeiro.

Sinonimia

* *Hymenocallis maritima* (L.) M.Roem. 1847
* *Pancratium carolinianum* L. 1753
* *Scilla parva* Garsault, 1764
* *Hymenocallis lacera* Salisb. 1812, *nom. illeg.*
* *Hymenocallis caroliniana* (L.) Herb. 1821
* *Hymenocallis ruizii* M.Roem. 1847
* *Pancratium aegyptiacum* M.Roem. 1847
* *Pancratium angustifolium* M.Roem. 1847
* *Pancratium abchasicum* Regel, 1860
* *Pancratium angustifolium* Lojac. 1909, *nom. illeg.*
* *Pancratium barcinonense* Sennen, 1928
* *Pancratium mirennae* Mattei, 1928
* *Pancratium linosae* Soldano et F.Conti, 2005

Notas
-----

1. ↑  [*Ligazón morta*]
2. ↑  A. A. Ali, M. A. Makboul, A. A. Attia & D. T. Ali (1990). "Chromones and flavans from *Pancratium maritimum*" **29** (2): 625–627. doi:10.1016/0031-9422(90)85130-8.
3. ↑  "*Pancratium maritimum*". *Tropicos.org. Jardín Botánico de Misuri*. Consultado o 13 de junio de 2013.
4. ↑  Sinónimos en *Pancratium maritimum* en PlantList

Véxase tamén
------------

### Outros artigos

* Historia da Botánica

### Bibliografía

* Phillips, R. & M. Rix (1989). *Bulbs*. Pan Books. ISBN 0-330-30253-1.
* Polunin, O. (1987). *Flowers of Greece and the Balkans – a Field Guide*. ISBN 0-19-281998-4.

### Ligazóns externas

|  |  |
| --- | --- |
|  | Wikispecies posúe unha páxina sobre:  ****Pancratium maritimum**** |

|  |  |
| --- | --- |
| Control de autoridades | 
* Wd: Q1271785
* MAG: 2776744231

 |

|  |  |
| --- | --- |
| Identificadores taxonómicos | 
* APDB: 156126
* APNI: 204707
* DORIS: 3975
* EOL: 1081670
* EPPO: PNZMA
* EUNIS: 185470
* FloraBase: 44860
* GBIF: 2853283
* iNaturalist: 78334
* IPNI: 66466-1
* ISC: 116087
* ITIS: 810219
* NBN: NHMSYS0100002286
* NCBI: 644807
* PalDat: Pancratium\_maritimum
* PlantList: kew-286099
* POWO: ID
* TAXREF: 112070
* Tela Botanica: 47379
* Tropicos: 1200162
* PLANTS: PAMA38
* WCSPF: 286099

 |

|  |  |
| --- | --- |
| Identificadores | 
* UMLS: C2780527

 |